ทีคิวเอ็มฯปักธงอีก3ปีเบี้ยหมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ทีคิวเอ็มฯ ตั้งเป้าปี 2555 ทำยอดขาย 1.2 หมื่นล้านบาท เพิ่มขึ้น 263%
นายอัญชลิน พรรณิกา ประธานบริหาร บริษัท ทีคิวเอ็ม อินชัวรันส์ โบรคเกอร์ เปิดเผยว่า ในปี 2555 หรือภายใน 3 ปี บริษัทตั้งเป้ายอดขายประกันภัยให้ได้ 1.2 หมื่นล้านบาท จากปี 2552 ที่มียอดขาย 3,300 ล้านบาท ส่วนปี 2553 ตั้งเป้าหมายยอดขายไว้ที่ 5,500 ล้านบาท 
ทั้งนี้ เพื่อให้เป็นไปตามเป้าหมายที่วางไว้ในอีก 3 ปีข้างหน้า บริษัทจะเริ่มเปิดศูนย์บริการแห่งใหม่เพิ่มอีก 26 ศูนย์ เป็น 76 ศูนย์บริการ ให้แล้วเสร็จภายในปี 2553 นี้ 
นายอัญชลิน กล่าวว่า หลังจากฟองสบู่แตกเมื่อปี 2540 บริษัทมียอดขายเติบโตทุกปีเฉลี่ยปีละ 30100% ในช่วง 10 ปีที่ผ่านมา ซึ่งเป็นผลมาจากการหันมาขายประกันผ่านโทรศัพท์ หรือขายตรงถึงตัวลูกค้า โดยปี 2552 มียอดขายทั้งสิ้น 3,300 ล้านบาท ทั้งประกันภัยรถยนต์และประกันภัยประเภทอื่นๆ และปี 2552 ที่ผ่านมาเริ่มขายประกันชีวิต 
“เราถือเป็นบริษัทนายหน้าประกันภัยที่มีลูกค้ามากที่สุด ซึ่งปี 2552 ที่ผ่านมามีจำนวน 3.3 แสนคน อยู่ในกรุงเทพฯ และปริมณฑล 35% อีก 65% อยู่ต่างจังหวัด ส่วนปี 2553 ตั้งเป้าเพิ่มเป็น 5.5 แสนคน และในปี 2555 ลูกค้าจะเพิ่มเป็น 1.2 ล้านคน” นายอัญชลิน กล่าว
นายอัญชลิน กล่าวว่า โอกาสในการขยายฐานลูกค้าให้กว้างขึ้นยังมีอีกมาก เพราะยังมีฐานลูกค้าอีกกว่า 70% ที่ยังเข้าไม่ถึง ซึ่งในการขยายตลาดจะร่วมวางแผนกับบริษัทประกันวินาศภัยและบริษัทประกันชีวิตในฐานะที่เป็นเจ้าของสินค้า เพื่อออกแบบประกันให้ตรงกับลูกค้ากลุ่มเป้าหมายให้มากที่สุด และสร้างความพึงพอใจให้กับลูกค้ามากที่สุด
“จากการทำกิจกรรมลูกค้าสัมพันธ์ทำให้ลูกค้าเก่าพอใจต่อเรา และทำประกันกับเราต่อสูงถึง 80% เราตั้งเป้าหมายที่จะเพิ่มขึ้นเป็น 95% ในปี 2555” นายอัญชลิน กล่าว 
นางนภัสนันท์ พรรณิกา รองประธานบริหาร สายพัฒนาธุรกิจ บริษัท ทีคิวเอ็ม อินชัวรันส์ โบรคเกอร์ กล่าวว่า กลยุทธ์การตลาดในปี 2553–2555 จะขยายทุกช่องทางเพื่อให้เข้าถึงลูกค้าทุกกลุ่มเป้าหมาย ซึ่งได้ทำโครงการแฟมิลี่คลับขึ้น จะมีการจัดเจ้าหน้าที่เข้าไปให้ความรู้ด้านการประกันภัยกับประชาชน